Tom Behnke (KF), 2012-04-13:
Også fra konservativ side kan vi bakke op om lovforslaget her.
Det er som nævnt en del af satspuljeforhandlingerne og det forlig, der er indgået i den sammenhæng, og da De Konservative er en del af det, står vi selvfølgelig ved det, vi er blevet enige om.
Det er et forslag, der handler om styrke indsatsen over for udsatte familier med børn og unge – et område, der har trængt til at blive kigget efter, og at vi får strammet op og gjort det mere gennemskueligt, hvad man kan, og hvad man ikke kan, og hvordan vi bedre kan hjælpe de familier, hvor der er problemer.
Og det er der behov for, desværre.
Så forslaget her er i bund og grund et spørgsmål om at få taget bedre hånd om udsatte børn.
Det er bedre og hurtigere hjælp, og det er lettere hjælp til udsatte børn, også selv om forældrene modsætter sig, at man prøver at hjælpe børnene.
Det er til barnets bedste.
Jeg forstår godt diskussionen om boligens ukrænkelighed og ejendomsrettens ukrænkelighed osv. osv., og jeg synes, det er fint, at vi får en mere grundig drøftelse under udvalgsbehandlingen og kan få spurgt ind til det her.
For det er selvfølgelig også noget af det, der bekymrer os som Konservative, nemlig at vi her giver en mulighed for, at myndighederne kan gå ind uden at have en dommerkendelse med.
Men vi har alligevel bemærket, at der jo altså er nogle klare krav og kriterier for, at man kan gøre det, og vi kan jo få spurgt ind til og uddybet mere præcist, hvad der ligger i de ord, men det er jo ikke sådan, at myndighederne bare kan gøre, hvad der passer dem.
Der skal være en sag, der skal være en begrundet mistanke om, at der er noget at komme efter.
Man skal have prøvet alt mulig andet først, og det må kun ske, hvis det er sådan, at det er nødvendigt at gennemføre det.
Men i de sager, som desværre har været oppe den seneste tid – mange rigtig, rigtig kedelige sager – har det jo vist sig, at der er det her behov.
Der er et behov for, at vi indretter lovgivningen, så det er nemmere at komme de her børn til undsætning, og det skylder vi dem.
Og derfor synes vi, at forslaget her er et rigtig godt lovforslag.
Jeg vil så også sige, at det jo kun et skridt i den rigtige retning.
Der er mange gode ting i lovforslaget her, men det, der mangler – og det var også det, som Venstres ordfører var inde på – er det, som vi i sin tid foreslog, nemlig at vi skulle have det såkaldte DUBU-register, som er et register, hvor sagsbehandleren, når vedkommende får sådan en sag på sit bord, kan taste sig ind i DUBU-registeret og oprette sagen der.
Det et it-hjælperedskab, som sørger for, at man får gjort alt det, der skal gøres, i de her sager – man husker høringsfrister og de deadlines, der er, man kommer hele vejen rundt om sagen.
Og man får små alarmopkald, når man skal huske at gøre noget og sørge for det ene og det andet i sagsbehandlingen, og det gør jo altså, at det bliver fagligt set en meget bedre sagsbehandling, og det bliver også en mere ensartet sagsbehandling.
Derfor er retssikkerheden også i højsædet, når vi taler om det her DUBU-register.
Men det er kun den ene del af registeret, nemlig hjælpen til sagsbehandleren.
Den anden del handler om, at hvis alle kommuner er med i den her DUBU-register-ordning, er det meget nemt at opfange de såkaldte nomadefamilier, altså familier med problemer, som flytter fra kommune til kommune.
Hver gang kommunen kommer for tæt på, flytter familien til en ny kommune, fordi man ved, at der så går nogle måneder eller år, inden myndighederne igen er på omgangshøjde.
Og der sikrer det her DUBU-register jo altså, at der lige præcis er en alarm, der tænder, når en familie, som man har øje på, flytter, for så skal tilflytningskommunen sørge for at tage hånd om det; man koordinerer det mellem fraflytterkommunen og tilflytterkommunen.
Det DUBU-register foreslog vi jo i sin tid, da vi havde regeringsmagten, at man skulle have som en obligatorisk ordning, men det var der ikke flertal for, der kunne ikke findes et flertal for det.
Siden hen er der så sket det, at registeret er blevet oprettet på frivillig basis.
Cirka halvdelen af kommunerne er med, og det er jo godt, men det er ikke godt nok.
Jeg har kunnet forstå på socialministeren ved de samråd, der har været om de her sager, at socialministeren faktisk nu er indstillet på, at der skal være en bedre koordinering mellem kommunerne, og at ministeren på sin måde vil prøve at få alle kommuner med i DUBU-register-ordningen.
Og der vil jeg bebude, at vi fra konservativ side i næste uge fremsætter et beslutningsforslag, hvor vi siger, at vi ved lovgivning fastlægger, at kommunerne skal benytte sig at DUBU-registeret, for det er den bedste måde at sikre de her børn og de her familier på, så de ikke bliver sat mellem to stole, og så sagsbehandlingen ikke går til, ved at familierne flytter fra kommune til kommune.
Men det er som sagt et beslutningsforslag, vi fremsætter i næste uge – den tid, den glæde.
Så får vi jo behandlingen af det, og så må vi se, hvor langt ministeren vil holde ord, i forhold til hvad ministeren har sagt, nemlig at hun er enig i, at det her skal gøres bedre.
Det ønsker vi også fra konservativ side, så det ser vi frem til.
Og indtil da støtter vi lovforslaget her, som helt klart er nogle skridt i den rigtige retning.